स्टीव स्मिथ करेंगे कप्तानी; तेज गेंदबाज जाय रिचर्डसन वनडे सीरीज से बाहर
India vs Australia 4th Test Match -  Border Gavaskar Trophy;  ऑस्ट्रेलिया के टेस्ट कप्तान पैट कमिंस बॉर्डर गावस्कर ट्रॉफी के आखिरी टेस्ट से बाहर हो गए है
ऑस्ट्रेलिया के टेस्ट कप्तान पैट कमिंस बॉर्डर गावस्कर ट्रॉफी के आखिरी टेस्ट से बाहर हो गए है। वहीं टेस्ट के बाद होने वाली वनडे सीरीज के लिए टीम में शामिल जाय रिचर्डसन भी चोट की वजह से टीम से बाहर हो गए हैं।
दरअसल कमिंस की मां की तबीयत खराब है। इस वजह से वें दिल्ली टेस्ट के बाद ही ऑस्ट्रेलिया लौट गए थे। वे तीसरे टेस्ट से पहले आने वाले थे लेकिन अब उन्होंने ऑस्ट्रेलिया में अपने परिवार के साथ रुकने का फैसला किया है।
टीम के उप कप्तान स्टीव स्मिथ अहमदाबाद टेस्ट में भी टीम को लीड करेंगे। पैट कमिंस 17 मार्च से शुरू होने वाली वनडे सीरीज में टीम में वापसी करेंगे।
इस समय ऑस्ट्रेलिया टेस्ट सीरीज में भारत के खिलाफ 2-1 से पीछे है। इंदौर में जीत के साथ कंगारू टीम ने चार मुकाबलों की सीरीज में वापसी की है। सीरीज का आखिरी मुकाबला 9 से 13 मार्च तक अहमदाबाद के नरेंद्र मोदी स्टेडियम पर खेला जाएगा।
रिचर्डसन भी चोटिल
टेस्ट सीरीज के बीच टीम को एक और झटका लगा है। तेज गेंदबाज जाय रिचर्डसन भारत के खिलाफ 17 मार्च से शुरू होने वाली तीन वनडे मैचों की सीरीज से बाहर हो गए है। उन्हें हैमस्ट्रिंग में चोट आई है। 26 वर्षीय रिचर्डसन की जगह टीम में मीडियम फास्ट बॉलर नाथन एलिस को शामिल किया गया है। एलिस ने ऑस्ट्रेलिया के लिए 3 वनडे खेले हैं।
चोट की वजह से रिचर्डसन के IPL खेलने पर भी संशय बना हुआ है। मुंबई इंडियंस ने उन्हें 1.5 करोड़ रुपए में खरीदा था।
स्मिथ की कप्तानी में जीता ऑस्ट्रेलिया 
इंदौर टेस्ट में ऑस्ट्रेलिया ने भारत को 9 विकेट से हरा दिया। भारत ने ऑस्ट्रेलिया को 76 रन का टारगेट दिया था, जिसे ऑस्ट्रेलिया ने 1 विकेट खो कर चेज कर लिया। पैट कमिंस की गैरमौजूदगी में स्टीव स्मिथ ने टीम की कप्तानी की थी। 2004 के बाद ऑस्ट्रेलिया दूसरी बार भारत में टेस्ट जीता। दोनों ही टेस्ट टीम ने स्टीव स्मिथ की कप्तानी में जीते हैं।
मैच जीतने के बाद स्टीव स्मिथ ने कहा - मुझे भारत में कप्तानी करना पसंद है क्योंकि मैं यहां की कंडीशंस को समझता हूं। मैच में हर के बॉल पर रोमांच बढ़ता ही जा रहा था। इस हफ्ते मैं अपने काम से खुश हूं। WTC फाइनल में पहुंच कर बहुत खुश हूं।
वनडे स्क्वॉड में मार्श और मैक्सवेल की वापसी 
ऑस्ट्रेलियाई टीम में ग्लेन मैक्सवेल और मिचेल मार्श की लंबे समय बाद वापसी हुई है। मैक्सवेल नवंबर में टी-20 वर्ल्ड कप के बाद चोटिल हो गए थे। वे एक बर्थडे पार्टी में फिसल गए थे, जिस कारण उनके पैर में चोट आई थी। वहीं, मार्श बाएं टखने की चोट के कारण काफी समय तक टीम से बाहर थे। टेस्ट सीरीज में बाहर हुए डेविड वार्नर भी वनडे सीरीज में वापसी करेंगे।
वर्ल्ड कप की तैयारी के लिए वनडे सीरीज बहुत जरूरी- बेली
ऑस्ट्रेलिया के चीफ सलेक्टर जॉर्ज बेली ने कहा- वर्ल्ड कप में लगभग 7 महीने बचे हैं। इस लिहाज से भारत में यह सीरीज टीम की तैयारी के लिए बहुत जरूरी है। मैक्सवेल और मार्श महत्वपूर्ण खिलाड़ी हैं। यही स्क्वॉड शायद सात महीने बाद वर्ल्ड कप के लिए भी भारत आएगा। जोश इंग्लिश के लिए इस सीरीज का हिस्सा होना बहुत फायदेमंद होगा।
ऑस्ट्रेलिया का वनडे स्क्वॉड
पैट कमिंस (कप्तान), सीन एबॉट, एश्टन अगर, एलेक्स कैरी, कैमरून ग्रीन, ट्रैविस हेड, जोश इंग्लिस, मार्नस लाबुशेन, मिचेल मार्श, ग्लेन मैक्सवेल, नाथन एलिस, स्टीव स्मिथ, मिचेल स्टार्क, डेविड वार्नर और एडम जम्पा।